秋懷 十
作者：孟郊
朝代：唐

paragraphs: 老人朝夕異，生死每日中。
坐隨一啜安，臥與萬景空。
視短不到門，聽澀詎逐風。
還如刻削形，免有纖悉聰。
浪浪謝初始，皎皎幸歸終。
孤隔文章友，親密蒿萊翁。
歲綠閔以黃，秋節迸又窮。
四時既相迫，萬慮自然叢。
南逸浩淼際，北貧磽确中。
曩懷沈遙江，衰思結秋嵩。
鋤食難滿腹，葉衣多醜躬。
塵縷不自整，古吟將誰通。
幽竹嘯鬼神，楚鐵生虬龍。
志士多異感，運鬱由邪衷。
常思書破衣，至死教初童。
習樂莫習聲，習聲多頑聾。
明明胸中言，願寫爲高崇。